Սկզբում բոլորս էլ քաղաքական կալանավորների համար նախատեսված 7-րդ գաղութում էինք։ Որոշ ժամանակ անց, ինձ` որպես անհնազանդի, առանձնացրին եւ տեղափոխեցին 11-րդ գաղութ։ Այդտեղ էլ վարքագիծս չփոխեցի։ Արդյունքում, կալանավայրի ղեկավարության միջնորդությամբ, իմ նկատմամբ դատ տեղի ունեցավ եւ այդ դատարան կոչվածը վճռեց որպես պատիժ խստացնել իմ ռեժիմը։ Ռեժիմս դարձրին բանտային եւ ինձ տեղափոխեցին Վլադիմիրի բանտ։ Պատժաչափիս մնացած 2 տարի 7 ամիսը ես գտնվել եմ Վլադիմիրի բանտում։ Վլադիմիրի բանտում կային եւ քրեական, եւ քաղաքական կալանավորներ ։ Քաղաքական կալանավորների բաժինը առանձնացված էր քրեականներից, եւ մենք նրանց հետ առնչություններ չէինք ունենում։ Այնտեղ ես շատ նշանավոր մարդկանց եմ հանդիպել։ Վլադիմիրի բանտից ազատ արձակվելուց երեք օր առաջ ինձ ստորագրել տվեցին մի փաստաթուղթ, համաձայն որի` ես կալանքից հետո մեկ տարի պետք է գտնվեմ հսկողության տակ։ Այդ մեկ տարվա ընթացքում ես իրավունք չունեի հաճախել հասարակական վայրեր, լինել մշակութային օջախներում, եկեղեցում, ժ․17։00-ից հետո բացակայել տնից եւ այլն։